钦定古今图书集成/明伦汇编/氏族典/第269卷 > 王彦
## 钦定古今图书集成/明伦汇编/氏族典/第269卷 > 王彦

按《宋史王彦传》：“彦字子才，上党人。金人攻汴京，彦慨
然弃家赴阙，求自试讨贼。时张所为河北招抚使，异
其才，擢为都统制。使部七千人渡河，与金人战，败之。
金人以为大军至，率数万众薄彦叠，围之数匝，彦溃
围出，保共城西山，遣腹心结两河豪杰图再举，告期
于东京留守宗泽。泽召彦会议，乃将兵万馀渡河至”
汴京。泽大喜，令宿近甸，以卫根本。时已遣宇文虚中
为祈请使议和。彦见黄潜善、汪伯彦，力陈两河忠义
延颈以望王师，愿因人心，大举北伐。言辞愤激，忤时
相意，遂降旨免对，差充御营平寇统领。时范琼为平
寇前将军，彦知琼有逆节，乞致仕，许之。张浚宣抚川、
陕，奏彦为前军统制。浚与金酋娄宿相持于富平，欲
大举，彦独以为不可，浚不然其言。彦即请为利路钤
辖，俄改金、均、房州安抚使、知金州。时盗贼蜂起，彦悉
讨平之。绍兴三年正月，兀术入侵，浚召彦与吴玠、刘
子羽会于兴元。二月，金人攻饶风关，彦与吴玠御之，
不能却，关破，彦收馀兵奔达州。五年四月，差知荆南
府。六年，以为浙西、淮东沿海制置副使。七年，知邵州。
彦入辞，帝抚劳甚厚。九年，卒于官。